Seletuskirja lisa 2

rakendusakti kavand

VÄLISMINISTER

MÄÄRUS

Tallinn nr

**Euroopa Liidu tagasipöördumistunnistuse väljaandmise taotlemisel esitatavate tõendite ja andmete loetelu, taotluse vorm, väljastamise kord, väljaandmise tähtajad, konsulteerimismenetluse kord ja tähtajad ning Euroopa Liidu tagasipöördumistunnistuse tehniline kirjeldus ja sellele kantavate andmete loetelu1**

Määrus kehtestatakse isikut tõendavate dokumentide seaduse § 9 lõike 1, § 121 lõike 9, § 15 lõigete 1 ja 3 ning § 364 lõike 8 alusel.

**1. peatükk**

**Üldsätted**

**§ 1. Määruse reguleerimisala**

(1) Määrusega kehtestatakse:

1) Euroopa Liidu (edaspidi *EL*) tagasipöördumistunnistuse väljaandmise taotlemisel esitatavate tõendite ja andmete loetelu, taotluse vorm, väljastamise kord ning väljaandmise tähtajad;

2) Konsulteerimismenetluses abistavale liikmesriigile kodakondsusjärgse liikmesriigi nõusoleku andmise või sellest keeldumise ning abistava liikmesriigina kodakondsusjärgse liikmesriigiga konsulteerimismenetluse läbiviimise korra ja tähtajad;

3) ELi tagasipöördumistunnistuse tehniline kirjeldus ja sellele kantavate andmete loetelu.

(2) Määruses ettenähtud haldusmenetlusele kohaldatakse haldusmenetluse seadust, arvestades isikut tõendavate dokumentide seadusest tulenevaid erisusi.

**2. peatükk**

**ELi tagasipöördumistunnistuse taotlemine, väljastamise kord ja väljaandmise tähtajad**

**§ 2. ELi tagasipöördumistunnistuse taotlemine**

ELi tagasipöördumistunnistuse taotleja (edaspidi *taotleja*) esitab Eesti välisesindusele määruse lisana kehtestatud vormil taotluse (edaspidi *taotlus*), millele on lisatud määruses sätestatud dokumendid.

**§ 3. Taotlusele esitatavad nõuded**

(1) Taotlus peab olema täidetud eesti või inglise keeles, trükitähtedega ja sellel ei tohi olla parandusi. Taotlusel peavad olema täidetud kõik väljad, mis on ette nähtud taotlejale täitmiseks.

(2) Taotluse allkirjaväljale kirjutab taotleja omakäelise allkirja, kinnitades taotluses esitatud andmete ja taotlusele lisatud dokumentide õigsust.

(3) Kui teovõimeline taotleja ei ole võimeline taotlusele alla kirjutama, jäetakse allkirjaväli tühjaks ja taotluse vastu võtnud ametnik teeb taotlusele märke selle põhjuse kohta.

(4) Täisealine piiratud teovõimega taotleja ei pea taotlusele allkirja andma. Piiratud teovõimega taotleja eest kirjutab taotlusele alla tema seaduslik esindaja.

(5) Vähemalt 15-aastane alaealine annab taotlusele omakäelise allkirja.

(6) Kui taotlusele kirjutab alla taotleja seaduslik esindaja, lisab ta taotlusele esindusõigust tõendava dokumendi koopia.

(7) Kui taotleja isikusamasust kontrollitakse ELi tagasipöördumistunnistuse taotlemisel videosilla vahendusel, võib taotluse esitada elektrooniliselt ja sellele ei pea andma allkirja.

**§ 4.** **Eesti kodaniku ning** **välismaalase, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi, taotluse menetlemine**

(1) Konsulaarametnik kontrollib taotleja isikusamasust nii kiiresti kui võimalik, kuid mitte hiljem kui kahe tööpäeva jooksul taotluse esitamisest. Esimeses lauses nimetatud tähtaega võib konsulaarametnik ületada põhjendatud juhul.

(2) Videosilla vahendusel isikusamasuse kontrollimisel kontrollib konsulaarametnik isiku elulisust reaalajas.

(3) Konsulaarametnik võib otsustada, et videosilla vahendusel ei ole võimalik taotleja isikusamasust kontrollida vajaliku riist- ja tarkvara ning internetiühenduse ebapiisava kvaliteedi, isiku isikusamasuse kahtluse või muu mõjuva asjaolu tõttu. Riist- ja tarkvara ning internetiühenduse probleemide korral võib konsulaarametnik korraldada uue tuvastusseansi.

(4) ELi tagasipöördumistunnistuse taotluse menetlemisel on konsulaarametnikul õigus teha järelepärimisi ja kutsuda taotleja taotluses esitatud andmete täpsustamiseks välisesindusse, et kontrollida ELi tagasipöördumistunnistuse väljaandmise seaduslikku alust.

**§ 5. Esindamata ELi kodaniku taotluse menetlemine**

(1) Konsulaarametnik konsulteerib isikut tõendavate dokumentide seaduse § 364 lõikes 6 sätestatud konsulteerimismenetluse raames taotleja kodakondsusjärgse liikmesriigi asutusega, et kontrollida taotleja kodakondsust ja isikusamasust, nii kiiresti kui võimalik, kuid mitte hiljem kui kahe tööpäeva jooksul taotluse esitamisest. Eelmises lauses nimetatud tähtaega võib konsulaarametnik ületada põhjendatud juhul.

(2) Konsulaarametnik esitab taotleja kodakondsusjärgse liikmesriigi asutusele kogu asjakohase teabe, sealhulgas käesoleva määruse §-des 6 ja 8 ning § 9 lõikes 3 nimetatud tõendid ja andmed. Kui taotleja on § 6 lõike 2 kohaselt lisanud taotlusele foto, edastab konsulaarametnik selle skanni, mis vastab Rahvusvahelise Tsiviillennunduse Organisatsioon (edaspidi *ICAO*) dokumendi nr 9303 või Euroopa Komisjoni õigusaktide nõuetele.

(3) Konsulaarametnik teavitab taotlejat järgmistest asjaoludest:

1) kodakondsusjärgse liikmesriigi asutus on andnud käesoleva paragrahvi lõikes 1 nimetatud konsulteerimismenetluse käigus teada, et ta ei suuda kinnitada taotleja kodakondsust kolme tööpäeva jooksul talle teabe esitamisest;

2) kodakondsusjärgse riigi asutuse hinnang, millal kodakondsusjärgse riigi asutusel on kavas käesoleva lõike punktis 1 nimetatud juhul konsulteerimistaotlusele vastata.

(4) ELi tagasipöördumistunnistuse taotluse menetlemisel on konsulaarametnikul õigus teha järelepärimisi ning kutsuda taotleja taotluses esitatud andmete täpsustamiseks välisesindusse, et kontrollida ELi tagasipöördumistunnistuse väljaandmise seaduslikku alust.

(5) Välja antud ELi tagasipöördumistunnistusest säilitatakse koopia või skann ja teine koopia või skann edastatakse taotleja kodakondsusjärgse liikmesriigi pädevale asutusele.

**§ 6. Näokujutis ja foto**

(1) Taotleja näokujutis võetakse taotluse esitamise ajal.

(2) Kui näokujutist ei ole võimalik taotluse esitamise ajal võtta, lisab taotleja taotlusele kaks ühesugust värvifotot või digitaalse foto, mis vastab ICAO dokumendi nr 9303 või Euroopa Komisjoni õigusaktide nõuetele.

(3) Kui taotlejal, kes on Eesti kodanik või välismaalane, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi, ei ole võimalik lisada taotlusele lõikes 2 sätestatud nõuetele vastavat fotot või kui see on taotleja jaoks ebamõistlikult koormav, kasutatakse ELi tagasipöördumistunnistusel isikut tõendavate dokumentide andmekogus olevat fotot, kui see vastab ICAO dokumendi nr 9303 või Euroopa Komisjoni õigusaktide nõuetele.

(4) Näokujutise või foto alusel peab olema võimalik isikut üheselt tuvastada.

**§ 7. Riigilõiv**

(1) Taotleja lisab taotlusele riigilõivu tasumist tõendava dokumendi.

(2) Kui taotleja on riigilõivu tasumisest vabastatud või tasutavat riigilõivu on vähendatud, lisatakse taotlusele dokument, mis tõendab, et ta on riigilõivu tasumisest vabastatud või tasutava riigilõivu määra on vähendatud, või andmed riigilõivu tasumisest vabastamise või tasutava riigilõivu määra vähendamise kohta (otsuse number, kuupäev).

**§ 8. Esindamata ELi kodaniku taotlusele lisatavad tõendid ja dokumendid**

(1) Esindamata ELi kodanikust taotleja esitab mistahes olemasoleva isikut tuvastada võimaldava dokumendi või selle koopia või skanni.

(2) Kui esindamata ELi kodanik taotleb ELi tagasipöördumistunnistuse väljastamist varem välja antud ELi tagasipöördumistunnistusele kantud ebaõigete andmete või andmete muutumise tõttu, esitatakse lisaks §-s 2 ja § 6 lõigetes 1 ja 2 nimetatud dokumentidele õigeid andmeid tõendav dokument või selle koopia või skann.

**§ 9. Taotluses esitatavad andmed**

(1) Eesti kodanikust taotleja esitab järgmised andmed:

1) perekonnanimi;  
2) eesnimi;  
3) sünniaeg ja -koht;

4) sugu;  
5) isikukood;  
6) ELi tagasipöördumistunnistuse taotlemise põhjus;  
7) elukoht Eestis;

8) sihtriik ja kõik transiidiriigid;  
9) kontaktandmed.

(2) Välismaalasest taotleja, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi, esitab järgmised andmed:

1) perekonnanimi;  
2) eesnimi;  
3) sünniaeg ja -koht;

4) sugu;  
5) isikukood;  
6) ELi tagasipöördumise loa taotlemise põhjus;  
7) elamisloa kehtivusaeg;  
8) elukoht Eestis;

9) sihtriik ja kõik transiidiriigid;  
10) kontaktandmed.

(3) Esindamata ELi kodanikust taotleja esitab järgmised andmed:

1) perekonnanimi;

2) eesnimi;

3) sünniaeg;

4) sugu;

5) kodakondsus;

6) isikukood või sotsiaalkindlustusnumber;

7) kehtetuks tunnistamist vajava isikut tõendava dokumendi liik ja number;

8) sihtriik ja kõik transiidiriigid;

9) kontaktandmed.

**§ 10. ELi tagasipöördumistunnistuse taotluse läbivaatamise tähtaeg**

(1) Konsulaarametnik väljastab esindamata ELi kodaniku ELi tagasipöördumistunnistuse kahe tööpäeva jooksul kodakondsusjärgse liikmesriigi pädevalt asutuselt nõusoleku saamisest.

(2) Konsulaarametnik väljastab Eesti kodaniku või välismaalase, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi, ELi tagasipöördumistunnistuse kolme tööpäeva jooksul taotluse esitamisest.

(3) Lõigetes 1 ja 2 nimetatud tähtaegu võib põhjendatud juhul pikendada.

**3. peatükk**

**Abistava liikmesriigi poolt Eesti kodanikule ELi tagasipöördumistunnistuse väljaandmise menetluses kodakondsusjärgse riigi nõusoleku andmise kord ja tähtajad**

**§ 11. Abistava liikmesriigi poolt Eesti kodanikule ELi tagasipöördumistunnistuse väljaandmise menetluses kodakondsusjärgse riigi nõusoleku andmine**

(1) Kui abistav liikmesriik esitab isikut tõendavate dokumentide seaduse § 364 lõikes 6 sätestatud konsulteerimismenetluse raames Eesti kodaniku ELi tagasipöördumistunnistuse taotluse menetlemisel Välisministeeriumile kodakondsuse ja isikusamasuse kontrollimiseks Eesti kodanikku puudutava teabe, vastab Välisministeerium ja kinnitab taotleja kodakondsuse kolme tööpäeva jooksul. Eelmises lauses nimetatud tähtaega võib ületada põhjendatud juhul.

(2) Kui lõikes 1 sätestatud tähtaja jooksul ei ole võimalik taotleja kodakondsust kinnitada, teavitatakse sellest lõikes 1 nimetatud aja jooksul abistavat liikmesriiki ja teatatakse, millal vastus edastatakse.

(3) Välisministeerium suhtleb vastuse koostamiseks vajaduse korral asjaomaste isikute või asutustega.

(4) Kui Välisministeerium ei nõustu sellega, et abistav liikmesriik annab Eesti kodanikule välja ELi tagasipöördumistunnistuse, teavitatakse sellest abistavat liikmesriiki.

**4. peatükk**

**ELi tagasipöördumistunnistuse tehniline kirjeldus ja sellele kantavate andmete loetelu**

**§ 12. ELi tagasipöördumistunnistuse vorm ja sellele andmete kandmine**

(1) ELi tagasipöördumistunnistus koosneb ELi tagasipöördumistunnistuse ühtsest blanketist ja sellele kinnitatavast ELi tagasipöördumistunnistuse ühtsest kleebisest.

(2) ELi tagasipöördumistunnistuse ühtne blankett koosneb ühest mõlemalt poolelt trükitud ja kolmeks kokku volditud lehest. Kokkuvolditult vastab blanketi suurus ISO/IEC 7810 ID-3 standardile.

(3) ELi tagasipöördumistunnistuse ühtse kleebise täitmisel täidetakse lahtrid ja masinloetav ala kooskõlas ICAO dokumendi nr 9303 või Euroopa Komisjoni õigusaktide nõuetega.

(4) ELi tagasipöördumistunnistusele kantakse teavet masinloetavas vormis ainult juhul, kui see esineb ka § 14 lõikes 4 nimetatud ELi tagasipöördumistunnistuse ühtse kleebise lahtrites.

(5) ELi tagasipöördumistunnistuse ühtse kleebise märkuste lahtrisse võib lisada vajalikke riiklikke kandeid, mis ei dubleeri §-s 14 sätestatud andmeid.

(6) Kõik ELi tagasipöördumistunnistuse ühtse kleebise kanded, sealhulgas näokujutis, trükitakse. Trükitud ELi tagasipöördumistunnistuse ühtsel kleebisel ei või teha käsitsi muudatusi.

(7) Kui tehnilistel põhjustel ei ole võimalik ELi tagasipöördumistunnistuse ühtse kleebise kandeid, sealhulgas näokujutist, trükkida, võib need teha käsitsi ja kinnitada ELi tagasipöördumistunnistuse ühtsele kleebisele foto. Sellisel juhul peab fotol olema lisakaitse foto asendamise vastu. Käsitsi täidetud ELi tagasipöördumistunnistuse ühtsel kleebisel ei või teha muudatusi.

(8) Kui ELi tagasipöördumistunnistuse ühtsele blanketile veel kinnitamata ELi tagasipöördumistunnistuse ühtsel kleebisel leitakse viga, tunnistatakse ELi tagasipöördumistunnistuse ühtne kleebis kehtetuks ja hävitatakse. Kui viga leitakse pärast ELi tagasipöördumistunnistuse ühtse kleebise kinnitamist ELi tagasipöördumistunnistuse ühtsele blanketile, tunnistatakse mõlemad kehtetuks ja hävitatakse ning valmistatakse uus ELi tagasipöördumistunnistuse ühtne kleebis.

**§ 13. ELi tagasipöördumistunnistuse ühtse blanketi tehniline kirjeldus**

(1) ELi tagasipöördumistunnistuse ühtse blanketi esilehel on kujutatud kaksteist kuldset tähte, mis moodustavad ringi, ja tekst:

EUROOPA LIIT (kõigis liidu ametlikes keeltes)

EMERGENCY TRAVEL DOCUMENT

TITRE DE VOYAGE PROVISOIRE

(2) ELi tagasipöördumistunnistuse ühtse blanketi teisele leheküljele kinnitatakse ELi tagasipöördumistunnistuse ühtne kleebis. ELi tagasipöördumistunnistuse ühtne kleebis kinnitatakse selliselt, et seda ei oleks kerge eemaldada, ning see joondatakse lehe servaga ja kinnitatakse serva külge. ELi tagasipöördumistunnistuse ühtse kleebise masinloetav ala peab olema lehe välisservaga kohakuti. Väljaandva ametiasutuse tempel lüüakse ELi tagasipöördumistunnistuse ühtsele kleebisele selliselt, et see ulatuks dokumendi leheküljele.

(3) ELi tagasipöördumistunnistuse ühtse blanketi kolmandal ja neljandal leheküljel on tekst:

1) Emergency Travel Document;

2) ELi tagasipöördumistunnistuse ühtse kleebise lahtrite nimetused kõigis ELi ametlikes keeltes, välja arvatud inglise ja prantsuse keeles;

3) This EU Emergency Travel Document is a travel document issued by a Member State of the European Union for a single journey to the holder's Member State of nationality or residence or, exceptionally, to another destination. Authorities of non-EU countries are hereby requested to allow the holder to pass freely without hindrance.

Le présent titre de voyage provisoire de l'UE est un titre de voyage délivré par un État membre de l'Union européenne aux fins d'un trajet unique vers l'État membre de nationalité ou de résidence du détenteur, ou, à titre exceptionnel, vers une autre destination. Les autorités des pays tiers sont priées d'autoriser le détenteur du titre de voyage provisoire à circuler sans entraves.

(4) ELi tagasipöördumistunnistuse ühtse blanketi viies ja kuues lehekülg on mõeldud viisade ning sisse- ja väljasõidutemplite jaoks ning neil on pealkiri:

VISA/VISA.

(5) ELi tagasipöördumistunnistuse ühtsele blanketile on eeltrükitud seitsmekohaline number.

**§ 14. ELi tagasipöördumistunnistuse ühtse kleebise tehniline kirjeldus**

(1) ELi tagasipöördumistunnistuse ühtsele kleebisele trükitakse või kinnitatakse dokumendi kasutaja §-s 6 nimetatud näokujutis või foto. Esindamata ELi kodanikule väljastatavale ELi tagasipöördumistunnistuse ühtsele kleebisele trükitakse või kinnitatakse foto, mis esitati kodakondsusjärgsele liikmesriigile § 5 lõike 2 kohaselt.

(2) ELi tagasipöördumistunnistuse ühtsel kleebisel on kirjed:

1) EU ETD/TVP UE;

2) European Union/Union européenne;

3) EUE.

(3) ELi tagasipöördumistunnistuse ühtsel kleebisel asetseb horisontaalselt ELi tagasipöördumistunnistuse ühtse kleebise seitsmekohaline number, mis on musta värviga ja spetsiaalset kirjatüüpi kasutades eeltrükitud. Nimetatud numbrile eelneb väljaandva liikmesriigi kahetäheline riigikood, mis vastab ICAO dokumendi nr 9303 või Euroopa Komisjoni õigusaktide nõuetele ning mis võib olla kas eeltrükitud või lisatud pärast ELi tagasipöördumistunnistuse ühtse kleebise täitmist. Turvakaalutlustel võib sama seitsmekohaline number olla ELi tagasipöördumistunnistuse ühtsel kleebisel eeltrükitud mitmesse kohta.

(4) ELi tagasipöördumistunnistuse ühtne kleebis sisaldab nummerdatud ning inglis- ja prantsuskeelsete nimetustega lahtreid järgmise teabe jaoks:

1) sihtriik ja kõik transiidiriigid, mille jaoks ELi tagasipöördumistunnistus väljastatakse;

2) väljaandev liikmesriik ja väljaandva asutuse asukoht;

3) väljaandmise kuupäev ja kehtivuse lõppkuupäev;

4) ELi tagasipöördumistunnistuse saaja perekonna- ja eesnimi, kodakondsus, sünniaeg ja sugu;

5) ELi tagasipöördumistunnistuse ühtse blanketi, millele ELi tagasipöördumistunnistuse ühtne kleebis kinnitatakse, number.

(5) ELi tagasipöördumistunnistuse ühtsel kleebisel on märkuste lahter, kuhu väljaandev asutus võib kanda vajaliku lisateabe, näiteks kehtetuks tunnistamist vajava isikut tõendava dokumendi liigi ja numbri.

(6) Kuupäevad kirjutatakse järgmiselt: päev kirjutatakse kahe numbriga, kuu 1.–9. päeva puhul on esimene number null, kuu kirjutatakse kahe numbriga, aasta 1.–9. kuu puhul on esimene number null, aasta kirjutatakse nelja numbriga. Kuupäevale ja kuule järgneb tühik.

(7) ELi tagasipöördumistunnistuse ühtne kleebis sisaldab asjakohast masinloetavat teavet, mis vastab ICAO dokumendi nr 9303 või Euroopa Komisjoni õigusaktide nõuetele, välispiiril toimuva kontrolli hõlbustamiseks. Masinloetava ala kahe esimese tähena kasutatakse suutähti „PU“, mis viitavad sellele, et tegemist on ELi tagasipöördumistunnistusega. Masinloetav ala sisaldab nähtava taustatrükina trükitud teksti, mis moodustub sõnadest „Euroopa Liit“ kõigis liidu ametlikes keeltes. See tekst ei tohi mõjutada masinloetava ala tehnilisi omadusi ega selle loetavust.

(8) ELi tagasipöördumistunnistuse ühtsele kleebisele on võimalik lisada kahemõõtmeline triipkood.

(9) ELi tagasipöördumistunnistuse ühtne kleebis sisaldab turvaelemente, mis on kõigi ELi liikmesriikide puhul samad ja millega tagatakse piisav kaitse võltsimise eest, võttes eelkõige arvesse ühtse viisavormi puhul kasutatavaid turvaelemente.

**5. peatükk**

**Rakendussätted**

**§ 15. Määruste kehtetuks tunnistamine**

(1) Välisministri 28. detsembri 2015. a määrus nr 8 „Tagasipöördumistunnistuse ja tagasipöördumise loa vorm, tehniline kirjeldus ning neile kantavate andmete loetelu“ tunnistatakse kehtetuks.

(2) Välisministri 28. detsembri 2015. a määrus nr 9 „Tagasipöördumistunnistuse ja tagasipöördumise loa väljaandmise tähtajad ning tagasipöördumistunnistuse ja tagasipöördumise loa taotlemisel esitatavate tõendite ja andmete loetelu“ tunnistatakse kehtetuks.

(3) Välisministri 12. juuli 2022. a määrus nr 10 „Euroopa Liidu tagasipöördumistunnistuse väljaandmise taotlemisel esitatavate tõendite ja andmete loetelu ning väljaandmise tähtajad ja Euroopa Liidu tagasipöördumistunnistuse taotlemise vorm“ tunnistatakse kehtetuks.

**§ 16. Määruse jõustumine**

Määrus jõustub 8. detsembril 2025. a.

1 Nõukogu direktiiv (EL) 2019/997, millega kehtestatakse ELi tagasipöördumistunnistus ja tunnistatakse kehtetuks otsus 96/409/ÜVJP (ELT L 163, 20.06.2019, lk 1–12).

Margus Tsahkna

Välisminister Jonatan Vseviov

Kantsler

Lisa 1

**Eesti kodaniku ning välismaalase, kes elab Eesti Vabariigis elamisloa alusel ja kellele on välja antud välismaalase pass, ajutine reisidokument või pagulase reisidokument või kelle Eesti Vabariik võtab välislepingu alusel tagasi, Euroopa Liidu tagasipöördumistunnistuse taotlus**

**TÄIDAB TAOTLEJA**

|  |  |
| --- | --- |
| 1. | **Perekonnanimi** |
| 2. | **Eesnimi** |
| 3. | **Sünniaeg ja -koht** |
| 4. | **Sugu** (sobivale ring ümber) **Mees/Naine** |
| 5. | **Isikukood** |
| 6. | **Kodakondsus** |
| 7. | **Eesti elamisloa kehtivusaeg** (olemasolul) |
| 8. | **ELi tagasipöördumistunnistuse taotlemise põhjus** |
| 9. | **Elukoht Eestis** |
| 10. | **Kontaktandmed** |
| 11. | **Tagasipöördumise sihtriik ja kõik transiidiriigid** |
| 12. | **Kuupäev ja allkiri** |
| 13. | **Taotleja seadusjärgne esindaja**  **Ees- ja perekonnanimi**  **Isikukood** |

Lisa 2

**Esindamata Euroopa Liidu kodaniku Euroopa Liidu tagasipöördumistunnistuse taotlus**

**Application for issuing the European Union Emergency Travel Document (ETD) for unrepresented citizen of the European Union**

Täidab taotleja

To be filled out by the applicant

|  |  |
| --- | --- |
| 1. | **Perekonnanimi**  **Surname** |
| 2. | **Eesnimi**  **Given name(s)** |
| 3. | **Sünniaeg**  **Date of birth** |
| 4. | **Sugu** (sobivale ring ümber) **Mees/Naine**  **Sex** (circle the appropriate) **Male** / **Female** |
| 5. | **Isikukood või sotsiaalkindlustusnumber**  **National identification or social security number** |
| 6. | **Kodakondsus**  **Nationality** |
| 7. | **Kehtetuks tunnistamist vajava isikut tõendava dokumendi liik ja number**  **Type and number of the document replaced** |
| 8. | **Kontaktandmed**  **Contact details** |
| 9. | **Tagasipöördumise sihtriik ja kõik transiidiriigid**  **Destination country and all transit countries** |
| 10. | **Kuupäev ja allkiri**  **Date and signature** |
| 11. | **Taotleja seadusjärgne esindaja**  **Legal representative of the applicant**  **Ees- ja perekonnanimi**  **Given name(s) and surname** |

Taotluses esitatud andmed edastatakse kodakondsusjärgse liikmesriigi pädevale asutusele kodakondsuse ja isikusamasuse kontrollimiseks.

Information provided in the application will be forwarded to the relevant authority of the Member State of nationality for the purpose of verifying the nationality and identity of the applicant.